CELEX: 32018D0496
Language: sk
Date: 2018-03-22 00:00:00
Title: Vykonávacie rozhodnutie Komisie (EÚ) 2018/496 z 22. marca 2018 o vytvorení ročného zoznamu priorít na vypracovanie sieťových predpisov a usmernení na rok 2018 (Text s významom pre EHP )

23.3.2018   
            
            
               SK
            
            
               Úradný vestník Európskej únie
            
            
               L 81/83
            
         VYKONÁVACIE ROZHODNUTIE KOMISIE (EÚ) 2018/496
   z 22. marca 2018
   o vytvorení ročného zoznamu priorít na vypracovanie sieťových predpisov a usmernení na rok 2018
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 714/2009 z 13. júla 2009 o podmienkach prístupu do sústavy pre cezhraničné výmeny elektriny, ktorým sa zrušuje nariadenie (ES) č. 1228/2003 (1), a najmä na jeho článok 6 ods. 1,
   so zreteľom na nariadenie Európskeho parlamentu a Rady (ES) č. 715/2009 z 13. júla 2009 o podmienkach prístupu do prepravných sietí pre zemný plyn, ktorým sa zrušuje nariadenie (ES) č. 1775/2005 (2), a najmä na jeho článok 6 ods. 1,
   keďže:
   
               (1)
            
            
               Vypracúvanie a vykonávanie sieťových predpisov a usmernení má zásadný význam pre úplnú integráciu vnútorného trhu s energiou. Vďaka tretiemu energetickému balíku (3) vznikol inštitucionálny rámec na vypracúvanie sieťových predpisov s cieľom harmonizovať v prípade potreby technické, prevádzkové a trhové pravidlá, ktorými sa riadia elektrizačné a plynárenské sústavy. Na tento účel Agentúra pre spoluprácu regulačných orgánov v oblasti energetiky (ďalej len „ACER“), Európska sieť prevádzkovateľov prenosových sústav (ďalej len „ENTSO“) a Komisia úzko spolupracujú so všetkými zainteresovanými stranami.
            
         
               (2)
            
            
               Oblasti, v ktorých možno vypracúvať sieťové predpisy, sú stanovené v článku 8 ods. 6 nariadenia (ES) č. 714/2009 a nariadenia (ES) č. 715/2009. Okrem možnosti vypracúvať sieťové predpisy sa Komisia môže tiež rozhodnúť vypracovať usmernenia v oblastiach uvedených v článku 18 ods. 1, 2 a 3 nariadenia (ES) č. 714/2009 a v článku 23 ods. 1 nariadenia (ES) č. 715/2009. V súlade s článkom 6 ods. 1 nariadenia (ES) č. 714/2009 a článkom 6 ods. 1 nariadenia (ES) č. 715/2009 by Komisia mala najprv vypracovať ročný zoznam priorít s určením oblastí, ktoré sa majú zahrnúť do vypracovania sieťových predpisov.
            
         
               (3)
            
            
               V rámci verejnej konzultácie (4) väčšina zainteresovaných strán podporila myšlienku, aby sa prednostne dokončili prebiehajúce činnosti, a zdôraznila potrebu riadneho a koordinovaného vykonávania prijatých sieťových predpisov a usmernení, pri ktorom sa zaistí štruktúrované zapojenie zainteresovaných strán. Niekoľko respondentov vyjadrilo názor, že v budúcnosti by mohlo byť potrebné zvážiť zmenu prijatých sieťových predpisov a usmernení.
            
         
               (4)
            
            
               Berúc do úvahy odpovede zainteresovaných strán a vzhľadom na budúcu legislatívnu činnosť v súvislosti s iniciatívou koncepcie trhu, rôzne činnosti potrebné na zaručenie úplnej integrácie vnútorného trhu s energiou, ako aj skutočnosť, že vykonávanie sieťových predpisov a usmernení si bude vyžadovať vynaloženie značných prostriedkov všetkých príslušných aktérov vrátane Európskej komisie, agentúry ACER, sietí ENTSO a zainteresovaných strán, nie sú do ročných zoznamov priorít zaradené žiadne nové oblasti,
            
         PRIJALA TOTO ROZHODNUTIE:
   Článok 1
   Týmto sa stanovuje, že na rok 2018 nie sú určené žiadne nové oblasti, pokiaľ ide o vypracovanie sieťových predpisov a usmernení pre elektrinu a plyn.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 22. marca 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 211, 14.8.2009, s. 15.
   
      (2)  Ú. v. EÚ L 211, 14.8.2009, s. 36.
   
      (3)  Tretí energetický balík pozostáva zo smernice Európskeho parlamentu a Rady 2009/72/ES z 13. júla 2009 o spoločných pravidlách pre vnútorný trh s elektrinou, ktorou sa zrušuje smernica 2003/54/ES (Ú. v. EÚ L 211, 14.8.2009, s. 55), smernice Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES (Ú. v. EÚ L 211, 14.8.2009, s. 94), nariadenia Európskeho parlamentu a Rady (ES) č. 714/2009 a (ES) č. 715/2009 a nariadenie Európskeho parlamentu a Rady (ES) č. 713/2009 z 13. júla 2009, ktorým sa zriaďuje Agentúra pre spoluprácu regulačných orgánov v oblasti energetiky (Ú. v. EÚ L 211, 14.8.2009, s. 1).
   
      (4)  Odpovede sú uverejnené na webovej stránke https://ec.europa.eu/info/consultations/public-consultation-priorities-network-codes-and-guidelines-2018-based-article-6-1-regulation-ec-no-714-2009-and-regulation-ec-no-715-2009_en.